b'\n_START_ARTICLE_\nKambiz II.\n_START_SECTION_\n\xc5\xbdivljenje\n_START_PARAGRAPH_\nKambiz II. je bil sin Kira II. Starej\xc5\xa1ega Velikega in je pripadal Ahemenidski vladarski rodbini. Ko je leta 539 pr. n. \xc5\xa1t. Kir II. osvojil Babilon, je sodeloval v glavnih verskih praznovanjih (Nabonidova kronika). Na Kirovem valju , ki vsebuje Kirov razglas Babiloncem, je njegovo ime poleg o\xc4\x8detovega v molitvah k Marduku. Na tablici iz prvega leta vladanja Kira II. so Kambiza imenovali babilonski kralj. Kakor zgleda je bila njegova oblast kratkotrajna. \xc5\xa0ele, ko se je Kir II. leta 530 pr. n. \xc5\xa1t. pripravil na svoj zadnji bojni pohod proti vzhodu, je dal krono Kambizu. \xc5\xa0tevilne babilonske tablice tega \xc4\x8dasa so datirane od nastopa in prvega leta vladanja Kambiza, ko je bil Kir II.\xc2\xa0\xc2\xbbkralj de\xc5\xbeel\xc2\xab\xc2\xa0(oziroma sveta). Po smrti svojega o\xc4\x8deta spomladi 528 pr. n. \xc5\xa1t. je postal Kambiz edini kralj. Tablice, ki so datirane od njegovega vladanja v Babiloniji, ozna\xc4\x8dujejo \xc4\x8das do konca njegovega osmega leta, to je marca 521 pr. n. \xc5\xa1t. Herodot, ki je ozna\xc4\x8deval njegovo vladanje od Kirove smrti, je dolo\xc4\x8dil dobo njegovega vladanja na sedem let in pet mesecev, to je od leta 528 pr. n. \xc5\xa1t. do poletja 521 pr. n. \xc5\xa1t._NEWLINE_Zapisi o Kambizu II., ki so se ohranili prek gr\xc5\xa1kih avtorjev, prihajajo iz dveh razli\xc4\x8dnih virov. Prvi, ki tvori glavni del Herodotovih zapisov, je egip\xc4\x8danskega izvora. Tukaj je Kambiz zakonit sin Kira II. in h\xc4\x8dere Aprija z imenom Nitet(is)._NEWLINE_Kambiz se je \xc5\xbeelel poro\xc4\x8diti z Amazisovo h\xc4\x8derjo in ta mu je namesto svoje poslal Aprijevo h\xc4\x8der. Zaradi nje je Kambiz za\xc4\x8del z vojno. Njegov velik zlo\xc4\x8din je bil umor Apisa, zaradi katerega je bil kaznovan z norostjo, v kateri je zagre\xc5\xa1il \xc5\xa1e ve\xc4\x8d drugih zlo\xc4\x8dinov. Ubil je brata in svojo sestro in nazadnje izgubil svoj imperij in umrl od ran v kolk, na istem mestu kjer je ranil sveto \xc5\xbeival. Zgodbe so pome\xc5\xa1ane z zgodbami gr\xc5\xa1kih pla\xc4\x8dancev in \xc5\xa1e posebej zgodba o njihovem voditelju Faniju Halikarna\xc5\xa1kemu, ki je izdal Egipt Perzijcem. V perzijskem izro\xc4\x8dilu je Kambizov zlo\xc4\x8din umor njegovega brata. Nadalje ga obto\xc5\xbeujejo pijanstva, v katerem je zakrivil veliko zlo\xc4\x8dinov, ki so pospe\xc5\xa1ili njegov padec. Ta izro\xc4\x8dila lahko najdemo v razli\xc4\x8dnih Herodotovih pojasnjevanjih in tudi v kasnej\xc5\xa1i obliki, vendar z zanesljivej\xc5\xa1imi podrobnostmi o njegovi dru\xc5\xbeini, v Ktezijevih odlomkih. Z izjemo tablic iz babilonskih \xc4\x8dasov in nekaj egip\xc4\x8danskimi napisi nimamo drugih so\xc4\x8dasnih dokazov o Kambizovem vladanju. Imamo le kratke zapise Dareja I. Velikega v Behistunskem napisu. Iz teh virov je te\xc5\xbeko dolo\xc4\x8diti pravo sliko Kambizovega zna\xc4\x8daja, zagotovo pa je bil divji trinog in podv\xc5\xbeen pijan\xc4\x8devanju in mnogim zlobnim dejanjem._NEWLINE_Bilo je \xc4\x8disto naravno pri\xc4\x8dakovati, da bo po Kirovem zavojevanju Azije Kambiz za\xc4\x8del z osvajanjem Egipta, \xc5\xa1e edine neodvisne dr\xc5\xbeave zahodnega sveta. Preden je od\xc5\xa1el na bojni pohod je ubil svojega brata Smerdisa (Bardijo), ki ga je o\xc4\x8de Kir II. imenoval za voditelja vzhodnih provinc. Datum je podal Darej I., medtem ko so gr\xc5\xa1ki avtorji zapisali letnico umora po osvojitvi Egipta. Vojna se je za\xc4\x8dela leta 525 pr. n. \xc5\xa1t. Amazisa je ravnokar nasledil njegov sin Psametik III. Kambiz se je pripravil na pohod \xc4\x8dez pu\xc5\xa1\xc4\x8davo v zavezni\xc5\xa1tvu z arabskimi vodji, ki so prinesli velike zaloge vode. Kralj Amazis je upal, da se bo lahko Egipt ubranil prete\xc4\x8demu perzijskemu napadu z zavezni\xc5\xa1tvom z Grki. Vendar je to upanje zamrlo. Ciprska mesta in tiran Polikrat Samo\xc5\xa1ki, ki je imel veliko ladjevje, so se pridru\xc5\xbeili Perzijcem. Tudi poveljnik gr\xc5\xa1kih enot Fanij Halikarna\xc5\xa1ki se jim je pridru\xc5\xbeil. V odlo\xc4\x8dilni bitki pri Pelusiju so Egip\xc4\x8dani izgubili. Kmalu zatem so Perzijci zavzeli Memfis. Ugrabljenega kralja Psametika so usmrtili, ker je posku\xc5\xa1al zanetiti upor. Egip\xc4\x8danski napisi ka\xc5\xbeejo, da je Kambiz II. uradno privzel faraonske naslove in oprave, \xc4\x8deprav lahko verjamemo, da ni skrival svojega prezira do egip\xc4\x8danskih obi\xc4\x8dajev in religije. Iz Egipta je Kambiz posku\xc5\xa1al zavzeti Ku\xc5\xa1, oziroma kraljestvi Napata in Meroe na obmo\xc4\x8dju danan\xc5\xa1njega Sudana. Njegova vojska ni bila sposobna pre\xc4\x8dkati pu\xc5\xa1\xc4\x8dav. Po te\xc5\xbekih izgubah se je moral vrniti. Na napisu iz Napate (v Berlinskem muzeju) je nubijski kralj Nastesen navedel, da je premagal enote Kembasudena, to je Kambiza, in zaplenil njegove ladje (H. Schafer, Die Aethiopische K\xc3\xb6nigsinschrift des Berliner Museums, 1901). Tudi drugi pohod proti Oazi Sivi je podobno propadel. Na\xc4\x8drt napada na Kartagino se je izjalovil zaradi zavrnitve Feni\xc4\x8danov, da bi delovali proti svojemu sorodnemu ljudstvu. Medtem je v Perziji spomladi 522 pr. n. \xc5\xa1t. pri\xc5\xa1el na oblast uzurpator Gaumata, ki se je izdajal za ubitega Smerdisa. Priznali so ga v celotnem imperiju. Kambiz mu je hotel odditi nasproti, vendar je uvidel, da ne bo uspel, in je naredil samomor. To je navedel Darej I., kar sta prav gotovo povzela tudi Herodot in Ktezij, ki sta opisala njegovo smrt kot nesre\xc4\x8do. Po Herodotu je Kambiz umrl v sirski Ekbatani, oziroma Hamatu. Jo\xc5\xbeef Flavij (Judovske starine) je navedel Damask, Ktezij pa Babilon, kar je absolutno nemogo\xc4\x8de.\n_START_SECTION_\nIzgubljena Kambizova vojska\n_START_PARAGRAPH_\nPo Grku Herodotu je Kambiz II. poslal vojsko, da bi ogrozila Amonovo prero\xc4\x8di\xc5\xa1\xc4\x8de v Oazi Siva. Vojska 50.000 mo\xc5\xbe je bila na pol poti \xc4\x8dez pu\xc5\xa1\xc4\x8davo, ko se je nepri\xc4\x8dakovano pojavil silovit pe\xc5\xa1\xc4\x8deni vihar in jih \xc5\xbeive zasul. \xc4\x8ceprav mnogi egiptologi smatrajo omenjeni Herodotov zapis za mit, so mnogo let iskali kakr\xc5\xa1nekoli ostanke oz. sledi. Med iskalci sta bila grof Lazlo de Alm\xc3\xa1sy (po katerem izvira roman Angle\xc5\xa1ki pacient) in sodobni geolog Tom Brown. Nekateri verjamejo, da so nedavna izkopavanja pri iskanju nafte odkrila ostanke vojske._NEWLINE_Januarja 1933 je Orde Wingate - kasneje znan po ustanovitvi \xc4\x8dinditov, z zavezni\xc5\xa1kimi silami, ki so se borile za sovra\xc5\xbenikovo \xc4\x8drto proti japonski med drugo svetovno vojno - neuspe\xc5\xa1no iskal izgubljeno Kambizovo vojsko v zahodni pu\xc5\xa1\xc4\x8davi Egipta, bolj znano kot Libijska pu\xc5\xa1\xc4\x8dava._NEWLINE_Februarja 1977 so se v javnosti prikazala poro\xc4\x8dila, ki so navajala, da so arheologi odkrili ostanke Kambizove vojske. Ta sporo\xc4\x8dila so se kasneje izkazala za la\xc5\xbena._NEWLINE_Od septembra 1983 do februarja 1984 je Gary S. Chafetz, ameri\xc5\xa1ki novinar in avtor, vodil ekspedicijo, sponzorirano s strani univerze Harvard, National Geographic Society,Egiptovskim in\xc5\xa1titutom za geologijo in arheologijo, in s strani Ligabue raziskovalnega in\xc5\xa1tituta, ki je iskala izgubljeno Kambizovo vojsko. \xc5\xa0estmese\xc4\x8dno raziskovanje je bilo izvedeno vzdol\xc5\xbe Egiptovsko-libijske meje v obsegu sto kvadratnih kilometrov povr\xc5\xa1ine z zapletenimi sipinami peska, jugozahodno od nenaseljene oaze Baharija, pribli\xc5\xbeno sto milj jugovzhodno od oaze Siva. 250.000 dolarjev vredna ekspedicija je imela na voljo 20 egiptovskih geologov in delavcev, fotografa National Geographica, dva harvardska ustvarjalca dokumentarcev, tri kamele, ultra lahko letalo in radar za odkrivanje kovine. Ekspedicija je odkrila pribli\xc5\xbeno 500 gomilnih grobi\xc5\xa1\xc4\x8d (staro obliko grobov), ampak ni\xc4\x8d artefaktov. Nekatera grobi\xc5\xa1\xc4\x8da so vsebovale dele kosti. Termi\xc4\x8dna analiza kosti je kasneje datirala te dele v leto 1.500 pr. n. \xc5\xa1t., kar je pribli\xc5\xbeno 1000 let prej, kot je izginila Kambizova vojska. Le\xc5\xbee\xc4\x8de postavljena krilata sfinga, vklesana v apnenec, je bila prav tako odkrita v jami v nenaseljeni oazi Sitra(med oazo Baharija in oazo Siva), ki se je izkazala za perzijsko. Chafetz je bil po vrnitvi v Kairo februarja 1984 aretiran zaradi "tihotapljenja letala v Egipt", \xc4\x8detudi je imel izdana vsa potrebna dovoljenja s strani Egiptovskega in\xc5\xa1tituta za geologijo in arheologijo. Zasli\xc5\xa1evali so ga 24 ur. Obto\xc5\xbebe so bile opu\xc5\xa1\xc4\x8dene, po tem ko je obljubil, da bo ultra lahko letalo daroval egiptovski vladi. Letalo je sedaj razstavljeno v Egiptovskem vojnem muzeju v Kairu z napisom, na katerem pi\xc5\xa1e "ujeto od Izraelskega vohuna"._NEWLINE_Poleti leta 2000 je Helwanova univerzitetna geolo\xc5\xa1ka ekipa iskala nafto v Egiptovski zahodni pu\xc5\xa1\xc4\x8davi. Pri\xc5\xa1la je na obmo\xc4\x8dje, na katerem je na\xc5\xa1la dobro ohranjene ko\xc5\xa1\xc4\x8dke tekstila, ko\xc5\xa1\xc4\x8dke kovine, ki so spominjali na oro\xc5\xbeje in \xc4\x8dlove\xc5\xa1ke ostanke, za katere nekateri verjamejo, da so ostanki izgubljene Kambizove vojske. Egiptovski Vrhovni svet za starine je naznanil, da bo organiziral odpravo, ki bo preu\xc4\x8dila polo\xc5\xbeaj, ampak niso podali nobenih nadaljnjih informacij._NEWLINE_Novembra 2009 sta italijanska arheologa Angelo in Alfredo Castiglioni naznanila odkritje \xc4\x8dlove\xc5\xa1kih ostankov, orodij in oro\xc5\xbeja, ki naj bi spadali v \xc4\x8das perzijske vojske. Ti artefakti so bili najdeni blizu Oaze Siva. Upo\xc5\xa1tevajo\xc4\x8d ta dva arheologa, je to prvi arheolo\xc5\xa1ki dokaz, zgodbe, katero je zapisal Herodot. Med delom na tem obmo\xc4\x8dju so raziskovalci opazili na pol pokopan pot in nekaj \xc4\x8dlove\xc5\xa1kih ostankov. Potem sta brata opazila nekaj zares zanimivega, nekaj kar bi lahko bilo naravno zaveti\xc5\xa1\xc4\x8de. Bila je skala, dolga okoli 35 metrov, 1,8 metra visoka in 3 metre \xc5\xa1iroka. Tako velika formacija se lahko pojavi v pu\xc5\xa1\xc4\x8davi, ampak ta je bila edina v velikem obmo\xc4\x8dju._NEWLINE_Omenjena italijanska arheologa sta predstavila svoje odkritje v dokumentarcu, ne pa tudi v znanstveni reviji. Izre\xc4\x8deni so bili dvomi, ker sta bila brata Castiglioni udele\xc5\xbeena tudi v snemanju in produkciji petih kontroverznih Afri\xc5\xa1kih dokumentarcev leta 1970 - vklju\xc4\x8dno z Addio ultimo uomo, Africa ama, in Africa dolce e selvaggia filmi, v katerih so prikazovali necenzurirane posnetke, rezanja udov, odiranja \xc4\x8dlove\xc5\xa1ke ko\xc5\xbee, obmetavanje dekleta s kamni in skupino lovcev, ki so odirali slonji trup._NEWLINE_Vrhovni general Egiptovskega urada za starine, Zahi Hawass, je v sporo\xc4\x8dilu za javnost dejal, "da so trditve teh dveh italijanskih arheologov neutemeljene in zavajajo\xc4\x8de, pa tudi, da nista imela izdanega dovoljenja za izkopavanje v Egiptu, zatorej njune trditve niso resni\xc4\x8dne"._NEWLINE_Z literarnega vidika je angle\xc5\xa1ki novinar Paul Sussman (1966 - 2012) v svojem izvirnem kriminalnem romanu Kambizova uganka (2002) (ang. The Lost Army Of Cambyses) ponovno obdelal zgodbo tekmovalnih arheolo\xc5\xa1kih odprav, ki so iskale ostanke. Zgodbo je domiselno prepletel s sodobno problematiko terorizma.'